Prvi, ki je z desko preveslal Krko 

Od izvira do izliva je potreboval 17 ur
Po dveh dneh je Aleksander Stopinšek zaključil svoj projekt Krka 2014. Z napihljivo desko je preveslal druga najdaljšo povsem slovensko reko od izvira do izliva, za kar je v precej hladnem vremenu potreboval 17 ur.

Potem ko je Aleksander Stopinšek včeraj zjutraj na izviru reke Krke v vasi Gradiček začel svoj dvodnevni projekt, ga je danes na izlivu Krke v Savo nekaj po 16. uri tudi zaključil. Tako je preveslal več kot 94 kilometrov. Prvi dan je veslal kar devet ur do Novega mesta vse do večera, danes pa je do izliva v Čatežu ob Savi potreboval še osem ur. Tudi danes se ozračje ni ogrelo, kljub temu je zadovoljen in brez poškodb dosegel svoj cilj.

Za projekt Krka 2014 se je Aleksander odločil, da bi pokazal, da se da tudi na slovenskih rekah uporabljati deske za daljše ture in da bi za to obliko rekreacije navdušil še koga. Po koncu podviga pa je malce utrujen povedal: »Vesel sem, da sem dosegel svoj cilj in to v teh ne najbolj ugodnih vremenskih razmerah, saj so bile temperature le nekaj stopinj nad ničlo. Suha potapljaška obleka se je odlično obnesla in prepričan sem, da mi brez nje ne bi uspelo in bi se preveč podhladil. Seveda mi ni šlo za noben rekord, saj sem se veslanja z napihljivo desko lotil predvsem zaradi lepote Krke. Ta me je že prej zelo privlačila, zdaj ko sem jo spoznal v celoti, pa sem nad njo še toliko bolj navdušen. Narava je res enkratna, srečal sem veliko ptic, pa tudi nekaj začudenih domačinov, da ne govorim o gradovih in drugih stvareh, ki stojijo ob vodi. Očara sem tudi nad Novim mesto, že prej pa me je seveda očarala Kostanjevica. Čeprav sem moral v teh dveh dneh mnogokrat desko prenašati preko pragov, se spuščati po slapovih in brzicah, kar je bilo kar naporno, mi je zdaj še bolj pri srcu in zagotovo se bom na Krko še večkrat vrnil, saj je zame res zelo mistična reka. Tudi zaradi prijaznih ljudi, ki so me bodrili, spremljali in pomagali izpeljati ta projekt.«

Aleksander je Krko v spodnjem toku preveslal prej kot je sprva načrtoval, saj je želel projekt zaključiti še v dnevni svetlobi, čeprav so se na Špici, kot pravijo domačini izlivu Krke v Savo, ob njegovem prihodu že pojavljale meglice. Zadnji kilometer sta ga spremljala tudi dva člana Sup Čatež – Simona Potočar in Vid Oštrbenk. Oba sta njegovo akcijo pozdravila, Simona pa je priznala, da so nekaj podobnega že sami načrtovali. Vsekakor pa verjame, da se bodo lahko skupaj lotili še kakšne druge avanture. Aleksander je vseskozi imel ob sebi tudi spremljevalno ekipo, ki je skrbela za hrano in pijačo, za dokumentiranje in tudi bodrenje. Na koncu je še priznal, da se je trikrat v Krki tudi okopal: »Dvakrat sem se okopal neprostovoljno, enkrat v Krški vasi pa iz čistega užitka, ko se je podvig bližal koncu. Sem pa še vedno pod adrenalinom, tako da še ne čutim prave utrujenosti, zagotovo pa bo ta prišla za mano, saj sem v zadnjih dveh dneh zaradi vsega tega tudi slabše spal. Vsekakor pa sem srečen, da sem se tega projekta lotil in ga zaključil. In priznam, da čeprav zgleda Krka povsem nedolžna, še zdaleč ni takšna in skriva v sebi kar precej pasti. Še posebej, ker je marsikje zelo nizka, tako da je težko s smernikom in desko veslati po njej.«

